32006D0066
L 037/1
JURNALUL OFÍCIAL AL UNIUNII EUROPENE
DECIZIA COMISIEI
din 23 decembrie 2005
privind specificația tehnică de interoperabilitate cu privire la subsistemul „material rulant - zgomot” al sistemului feroviar transeuropean convențional
[notificată cu numărul C(2005) 5666]
(Text cu relevanță pentru SEE)
(2006/66/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2001/16/CE a Parlamentului European și a Consiliului din 19 martie 2001 privind interoperabilitatea sistemului feroviar convențional (1), în special articolul 6 alineatul (1),
întrucât:
(1)
În conformitate cu articolul 2 litera (c) din Directiva 2001/16/CE, sistemul feroviar transeuropean convențional este subdivizat în subsisteme structurale și funcționale.
(2)
În conformitate cu articolul 23 alineatul (1) din directiva menționată, subsistemul „zgomot” trebuie reglementat printr-o specificație tehnică de interoperabilitate (STI).
(3)
Primul pas în stabilirea unei STI este redactarea unui proiect de STI de către Asociația europeană pentru interoperabilitate feroviară (AEIF), care a fost desemnată drept organismul reprezentativ comun.
(4)
AEIF a fost mandatată să redacteze un proiect de STI pentru subsistemul „zgomot” în conformitate cu articolul 6 alineatul (1) din directiva menționată. Parametrii de bază pentru acest proiect de STI au fost adoptați prin Decizia 2004/446/CE a Comisiei din 29 aprilie 2004 de precizare a parametrilor de bază ai specificațiilor tehnice de interoperabilitate pentru „zgomot”, „vagoane de marfă” și „aplicații telematice pentru transportul de marfă” menționate de Directiva 2001/16/CE (2).
(5)
Proiectul STI redactat pe baza parametrilor de bază a fost însoțit de un raport introductiv conținând analiza cost-beneficii prevăzută la articolul 6 alineatul (5) din directivă.
(6)
Proiectul STI a fost examinat, având în vedere raportul introductiv, de către comitetul instituit în temeiul articolului 21 din Directiva 96/48/CE a Consiliului din 23 iulie 1996 privind interoperabilitatea sistemului feroviar transeuropean de mare viteză (3).
(7)
Directiva 2001/16/CE și STI-urile se aplică înnoirilor, dar nu și înlocuirilor în cadrul lucrărilor de întreținere. Cu toate acestea, statele membre sunt încurajate ca, atunci când este posibil și când este justificat de domeniul de aplicare al lucrărilor de întreținere, să aplice STI-urile înlocuirilor în cadrul lucrărilor de întreținere.
(8)
STI privind zgomotul produs de materialul rulant nu ar trebui să prevadă utilizarea unor tehnologii specifice sau a unor soluții tehnice, cu excepția cazului în care acest lucru este strict necesar pentru interoperabilitatea sistemului feroviar transeuropean convențional.
(9)
STI are la bază cele mai bune cunoștințe specializate disponibile la data pregătirii proiectului în cauză. Evoluțiile tehnologice, operaționale, ale condițiilor de securitate sau sociale ar putea atrage necesitatea modificării sau completării STI. După caz, va fi inițiată o procedură de revizuire sau de actualizare în conformitate cu articolul 6 alineatul (3) din Directiva 2001/16/CE.
(10)
Pentru încurajarea inovației și pentru a ține seama de experiența acumulată, STI ar putea fi supusă revizuirii periodice. Această dispoziție este detaliată la capitolul 7 din STI.
(11)
Materialul rulant feroviar convențional este utilizat în prezent în conformitate cu acorduri naționale, bilaterale, multinaționale sau internaționale existente. Este important ca respectivele acorduri să nu împiedice progresul prezent și viitor spre interoperabilitate. În acest sens, Comisia trebuie să examineze respectivele acorduri pentru a stabili dacă STI cuprinsă în anexă trebuie revizuită în consecință.
(12)
Pentru a evita orice confuzie, este necesar să se precizeze că dispozițiile prevăzute de Decizia 2004/446/CE care privesc parametrii de bază ai sistemului feroviar transeuropean convențional nu se mai aplică.
(13)
Dispozițiile din prezenta decizie sunt în conformitate cu avizul comitetului instituit prin articolul 21 din Directiva 96/48/CE,
ADOPTĂ PREZENTA DECIZIE:
Articolul 1
Specificația tehnică de interoperabilitate (denumită în continuare STI) privind subsistemul „zgomot” al sistemului feroviar transeuropean convențional prevăzut la articolul 6 alineatul (1) din Directiva 2001/16/CE va avea forma prevăzută în anexa la prezenta decizie.
STI se aplică pe deplin materialului rulant al sistemului feroviar transeuropean convențional prevăzut în anexa 1 la Directiva 2001/16/CE.
Articolul 2
STI cuprinde o abordare în două etape, conform capitolului 7 din anexă. Fără a aduce atingere mecanismului de revizuire periodică prevăzut la capitolul 7, Comisia prezintă comitetului instituit în temeiul articolulului 21 din Directiva 96/48/CE, în termen de cel mult șapte ani de la data intrării în vigoare a prezentei decizii, un raport și, după caz, o propunere de revizuire a secțiunii 7.2 din anexă.
Articolul 3
În cazul în care acordurile conțin cerințe privind limitele emisiilor de zgomot, acestea sunt notificate Comisiei de către statele membre în termen de șase luni de la intrarea în vigoare a prezentei decizii. Tipurile de acorduri care trebuie notificate sunt următoarele:
(a)
acordurile naționale între statele membre și întreprinderile de căi ferate sau gestionarii de infrastructură încheiate permanent sau temporar, necesare din cauza naturii foarte specifice sau locale a serviciului de transport în cauză;
(b)
acordurile bilaterale sau multilaterale între întreprinderile de căi ferate, gestionarii de infrastructură sau autoritățile competente în materie de siguranță care oferă niveluri semnificative de interoperabilitate locală sau regională;
(c)
acordurile internaționale între unul sau mai multe state membre și cel puțin o țară terță sau între întreprinderi de căi ferate sau gestionari de infrastructură ai statelor membre și cel puțin o întreprindere de căi ferate sau un gestionar de infrastructură dintr-o țară terță care oferă niveluri semnificative de interoperabilitate locală sau regională.
Articolul 4
Dispozițiile prevăzute de Decizia 2004/446/CE privind parametrii de bază ai sistemului feroviar transeuropean convențional nu se mai aplică de la data intrării în vigoare a prezentei decizii.
Articolul 5
Prezenta decizie se aplică la șase luni de la data notificării.
Articolul 6
Prezenta decizie se adresează statelor membre.
Adoptată la Bruxelles, 23 decembrie 2005.